***** ΟΔΗΓΙΑ ΤΗΣ ΕΠΙΤΡΟΠΗΣ της 30ής Ιουνίου 1988 για την προσαρμογή στην τεχνική πρόοδο της οδηγίας 78/764/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στο κάθισμα του οδηγού των γεωργικών ή δασικών ελκυστήρων με τροχούς (88/465/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 74/150/ΕΟΚ του Συμβουλίου της 4ης Μαρτίου 1974 περί προσεγγίσεως των νομοθεσιών των κρατών μελών των αναφερομένων στην έγκριση των γεωργικών ή δασικών ελκυστήρων με τροχούς (1), όπως τροποποιήθηκε τελευταία από την οδηγία 88/297/ΕΟΚ (2), και ιδίως το άρθρο 11, Εκτιμώντας: ότι, λόγω της αποκτηθείσας εμπειρίας και λαμβάνοντας υπόψη τη σημερινή στάθμη της τεχνολογίας, δίνεται τώρα η δυνατότητα να τροποποιηθεί η τυποποιημένη κατάταξη των ελκυστήρων που προβλέπεται στην οδηγία 78/764/ΕΟΚ του Συμβουλίου (3), όπως τροποποιήθηκε τελευταία από την οδηγία 87/354/ΕΟΚ (4), καθώς και να καταστούν σαφέστερες και πληρέστερες ορισμένες προδιαγραφές της εν λόγω οδηγίας· ότι η νέα αυτή κατάταξη έχει γίνει επίσης αποδεκτή από τον ISO , με βάση τα αποτελέσματα ερευνών που πραγματοποιήθηκαν στην Ευρώπη και στις Ηνωμένες Πολιτείες της Αμερικής· ότι τα μέτρα που προβλέπονται στην παρούσα οδηγία ανταποκρίνονται στη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές, στον τομέα των γεωργικών ή δασικών ελκυστήρων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα Ι και ΙΙ της οδηγίας 78/764/ΕΟΚ τροποποιούνται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη δεν δύνανται, από 1ης Οκτωβρίου 1988: α) - να αρνηθούν, για έναν τύπο ελκυστήρα, την έγκριση ΕΟΚ ή την έκδοση του αντιγράφου του δελτίου έγκρισης που προβλέπεται στην τελευταία περίπτωση του άρθρου 10 παράγραφος 1 της οδηγίας 74/150/ΕΟΚ ή την έγκριση από εθνικής πλευράς, - να απαγορεύουν τη θέση ελκυστήρων για πρώτη φορά σε κυκλοφορία, αν το κάθισμα οδηγού αυτού του τύπου ελκυστήρα ή αυτών των ελκυστήρων ανταποκρίνεται στις προδιαγραφές της παρούσας οδηγίας · β) - να αρνηθούν, για έναν τύπο καθίσματος οδηγού, την επικύρωση ΕΟΚ ή την επικύρωση από εθνικής πλευράς, εφόσον αυτά τα καθίσματα ανταποκρίνονται στις προδιαγραφές της παρούσας οδηγίας, - να απαγορεύουν τη διάθεση καθισμάτων οδηγού στην αγορά, εφόσον αυτά φέρουν το σήμα επικύρωσης ΕΟΚ, το οποίο έχει χορηγηθεί με βάση τις προδιαγραφές της παρούσας οδηγίας. 2. Τα κράτη μέλη, από 1ης Οκτωβρίου 1989: α) - δεν θα εκδίδουν πλέον το αντίγραφο του δελτίου έγκρισης που προβλέπεται στην τελευταία περίπτωση του άρθρου 10 παράγραφος 1 της οδηγίας 74/150/ΕΟΚ για έναν τύπο ελκυστήρα του οποίου το κάθισμα οδηγού δεν ανταποκρίνεται στις προδιαγραφές της παρούσας οδηγίας, - δύνανται να αρνούνται την έγκριση από εθνικής πλευράς ενός τύπου ελκυστήρα του οποίου το κάθισμα οδηγού δεν ανταποκρίνεται στις προδιαγραφές της παρούσας οδηγίας· β) - δεν θα εκδίδουν πλέον την επικύρωση ΕΟΚ για έναν τύπο καθίσματος οδηγού που δεν ανταποκρίνεται στις προδιαγραφές της παρούσας οδηγίας, - δύνανται να αρνούνται την επικύρωση από εθνικής πλευράς ενός τύπου καθίσματος οδηγού που δεν ανταποκρίνεται στις προδιαγραφές της παρούσας οδηγίας. Άρθρο 3 Τα κράτη μέλη θέτουν σε ισχύ, το αργότερο στις 30 Σεπτεμβρίου 1988, τις αναγκαίες διατάξεις για να συμμορφωθούν προς την παρούσα οδηγία. Ενημερώνουν αμέσως την Επιτροπή. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 30 Ιουνίου 1988.

[Source: multi_eurlex | Tokens: 3177]